**Preambulum**

Az önkormányzati ciklusra vonatkozó gazdasági program alapja a helyhatósági választás idején megfogalmazott választási program. A programot az önkormányzat Képviselő-testülete jegyzi. Telki esetében a polgármesteri választási program és a teljes testület által kialakított elképzelés egybevág. A választáson mandátumot nyert Képviselő-testület megegyezik az együtt induló, közös választási programot jegyző jelöltek körével, akik a polgármesterrel közösen alakították ki a ciklus koncepcióját.

A gazdasági programot határozat formájában kell jóváhagyni. Természetesen a program a ciklus során módosítható a körülmények tükrében. A program elfogadásának kötött véghatárideje van.

Jelenleg a Covid-19 humánjárvány miatt kialakult pándémia, országos- és világjárvány idejét éljük. Rendkívüli joghelyzet van érvényben és rendkívüli időket élünk. A Katasztrófavédelemről és a hozzá kapcsolódó egyes törvények módosításáról szóló 2011.évi CXXVIII törvény 46.§.(4) bekezdése alapján, a veszélyhelyzetre vonatkozó sajátos irányítási szabályoknak megfelelően a Képviselő-testület jogkörét a Polgármester gyakorolja. Ennek megfelelően az előírt határnapig a gazdasági programot a Polgármester beterjeszti és jóváhagyja, visszautalva és megerősítve a Képviselő-testület egységes álláspontját. A Képviselő-testület képviselőit a jóváhagyás előtt informálisan minderről tájékoztatja, kiemelve a következő két tényt:

1. Jelen helyzetben a mostani határozat egyszerű megfelelés az előírásoknak. Senki nem gondolhatja komolyan, hogy egy ilyen léptékű világjárvány bizonytalan távolságban lévő lezárása után az élet egyszerűen visszaáll a régi kerékvágásba és a korábbi program teljesíthető lesz. A járvány minden szempontból, társadalmi, gazdasági és jogi szempontból is olyan vis majornak tekintendő, amely minden korábbi tervet, koncepciót felülír.
2. Természetes, hogy a járvány lezárulása után a Képviselő-testületnek az új, csak akkor megismerhető helyzet alapján új programot kell alkotnia, új prioritásokkal, új, akkor érvényes és reálisan megvalósítható célokkal.

A gazdasági program elfogadása tehát formális, jogi szempontból kötelező, egyébként pedig szimbolikus gesztus, mellyel a Polgármester megerősíti a Képviselő-testület programalkotó egységét még a súlyos válság idején is, előrevetítve a járvány utáni közös munka nagy feladatát.

# 1. Bevezetés

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján kerül sor, melyet az alakuló ülést követő 6 hónapon belül kell elfogadni, illetve felülvizsgálni.

A gazdasági program a képviselő-testület megbízatásának időtartamára, vagy azt meghaladó időszakra szólhat. A gazdasági program elkészítésének célja, hogy az önkormányzat képviselőtestülete egységes, előre meghatározott célrendszer szerint működjön és a lehetőségek figyelembevétele mellett fejlődjön is.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok figyelembevételével – a megyei térségi koncepciókhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

A gazdasági program összeállítása során az alábbiak kerültek figyelembevételre:

* a Polgármester és a Képviselő-testület elképzelései,
* a település lakossága, önszerveződő közösségek, intézmények által megfogalmazott igények,
* az Önkormányzat jelenlegi, illetve várható pénzügyi helyzete.

A képviselő-testület a jelen gazdasági programban meghatározottakat figyelembe veszi minden gazdasági jellegű, a gazdálkodásra, a település működtetésére, fejlesztésére vonatkozó döntésnél, különös tekintettel az éves költségvetési rendeletek elkészítése és összeállítása során.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

* a célkitűzések egymásra épülő megvalósítására,
* a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* a pályázati lehetőségek felkutatására és kiaknázására,
* a község adottságainak, sajátosságainak figyelembevételével új lehetőségek keresésére
* a meglévő források nagyobb mértékű kihasználására.

# 2. Telki község jelenlegi helyzetének értékelése

Telki a budapesti agglomeráció nyugati szektorában, Budapest központjától 20 km-re, Budakeszitől 9 km-re nyugatra található, a Zsámbéki-medence északkeleti peremén. A tengerszint felett kb. 250 méteres magasságban, a Nagy-kopasz helység lábánál fekvő, kiváló természeti adottságokkal megáldott települést észak és kelet felől főként erdő, délen és nyugaton pedig nagyrészt szántó veszi körül.

Telki gyönyörű természeti környezetben fekvő, a környezettel harmóniában fejlődő település. A házakig lehúzódó erdő nemcsak pihentető sétákra, kirándulásokra, közösségi programokra ad lehetőséget, hanem kristálytiszta levegőt is biztosít az itt élők számára. A főbb autóutak elkerülik, a fővárostól pedig erdő és hegyek választják el Telkit, így levegője kristálytiszta, környezete festői szépségű.

Telkiből közúton három településszomszédja érhető el: közvetlen nyugati szomszédja, a közel 2000 lelket számláló Budajenő, dél felé haladva a mintegy 5 km-re fekvő, nagyjából 7000 lakosú Páty, valamint a főváros irányába utazva, a községtől 8 km-re található majdani járásközpont, Budakeszi városa. Emellett a községből az erdőn keresztül észak felé, mintegy 5 km-t gyalogolva eljuthatunk a közeli Nagykovácsiba is. A barátságos környezetet barátságos emberek lakják. A nyugodt, kertvárosias miliő mentes a szélsőségektől, ugyanakkor pezsgő közösségi és fejlődő kulturális élet jellemzi.

Telki lakossága jelenleg kb. 4300 főt.

## 3. Telki község önkormányzatának gazdasági helyzete és a várható változások

### 3.1. Vagyoni helyzet

A vagyon az elmúlt négy évben nagymértékben változott, melynek okait az Önkormányzat jelenlegi vezetése az alábbiak szerint értékel:

* sikeres pályázatainknak köszönhetően új egészségház épült,
* megépült az új Közösségiház és Könyvtár
* a pályázati forrásoknak köszönhető felújítások jelentősen növelték a meglévő ingalanvagyon értékét.

A forgalomképtelen törzsvagyon körébe tartozó főbb ingatlanok: a közterületek, utak, árkok. Korlátozottan forgalomképes törzsvagyon körébe tartozó főbb vagyonelemek: intézmények, középületek, sportpálya, stb. Egyéb vagyon körébe tartoznak a következő ingatlanok: egyéb épületek, illetve a beépítetlen földterületek és mezőgazdasági területek.

**VAGYONSZERKEZET:**



### 3.2. Pénzügyi helyzet

**A gazdálkodás forrásai:**

- állami támogatások (normatívák, egyéb feladatfinanszírozások)

- helyi adóbevételek (építmény, telek, iparűzési, idegenforgalmi)

- központi adóbevételek (gépjárműadó településen maradó része /40 %/)

- működési bevételek (térítési díjak, bérleti díjak)

- felhalmozási bevételek (ingatlan hasznosítás)

- átvett pénzeszközök (lakosságtól, gazdálkodó szervektől)

- pályázatok (működési és fejlesztési)

Az önkormányzat pénzügyi, likviditási helyzetét az elmúlt 4 évben az alábbiak jellemezték:

* működési, fejlesztési hitel felvételére nem került sor.
* pályázati forrásból jelentős bevétel származott.
* jelentős fejlesztési feladatokat oldott meg az önkormányzat.

Összességében megállapítható, hogy az Önkormányzat kötelező és önként vállalt feladatait teljesítette.

Önkormányzatunk pénzügyi megítélése mind a bankok, mind a szállítok részéről kiváló, lejárt számlatartozása sem az önkormányzatnak, sem intézményeinek nincs.

A 4 éves gazdálkodás során megvalósultak a költségvetés fő célkitűzései, az intézmények működőképessége biztosított volt. A felhalmozási és tőkejellegű bevételeink lehetővé tették beruházásaink megvalósulását. Az önkormányzat gazdálkodása összességében stabil és eredményes volt.

#### 3.3. A költségvetés főbb szerkezete és a várható tendenciák

**a) A költségvetési kiadások:**

A költségvetési kiadások közül a következő években várható, hogy a dologi jellegű kiadások nagyságát és arányát növeli a megnövekedett intézményhálózat üzemeltetése, a bérek emelkedése, csökkentheti a takarékosabb, hatékonyabb, gazdaságosabb, megfontoltabb gazdálkodás.

A költségvetési kiadások közül a következő években várható, hogy a dologi kiadások nagysága, a várható fejlesztések miatt növekedni fog. A költségvetés kiadási oldalát csökkentheti a tervezett energetikai épület-felújításokból eredő megtakarítás. (óvoda épülete)

**b) Bevételek:**

A bevételek tervezése során változatlanul nagy hangsúlyt kell helyezni az önkormányzati és az intézményi saját bevételek pontos számbavételére, a bevételi források teljes körűségére.

Az elkövetkező évek költségvetésének összeállításánál mind az intézményi, mind pedig az önkormányzati saját bevételeket a reálisan beszedhető, teljesíthető mértékben kell tervezni ahhoz, hogy az állami költségvetésből megillető bevételekkel együtt teljesíthető kiadási szintet lehessen tervezni.

Az önkormányzat saját bevételei előreláthatólag nem bővülnek, mivel nem tervezünk adómérték emelést, sem pedig új adó bevezetését.

A költségvetési törvény támogatási struktúrája alapján nem, vagy csak kisebb mértékben lesz mód rendkívüli állami támogatások igénybevételére.

# 4.A gazdasági program anyagi forrásainak megteremtése

Az Önkormányzat a gazdasági programban meghatározott célkitűzések megvalósításához szükséges anyagi források biztosítása érdekében a következő feladatokat rögzíti:

* Az Önkormányzat sajátos működési bevételeinek növelési lehetőségeit meg kell keresni. Törekedni kell olyan helyi adórendszer megteremtésére, amely megfelel a helyi adópolitika elvárásainak, és hatékony eszköze az Önkormányzat saját forrás növelésének.
* Közteherviselés (indokolatlan mentességek megszüntetése, helyi adók racionalizálása, hátralékok behajtása, adómorál javítása) megfelelő biztosítása.
* A Képviselő-testület nyomon követi a költségvetési támogatási rendszert, és a saját elképzeléseivel, illetve annak lehetőségeivel összhangba hozva igyekszik kihasználni a támogatási rendszer nyújtotta előnyöket.
* A Képviselő-testület rendszeresen figyelemmel kíséri a bérbe adott ingatlanokkal kapcsolatos teendőit.
* Az Önkormányzat törekszik arra, hogy a gazdasági programjában meghatározott célkitűzéseket hitelfelvétel nélkül, minél több pályázati forrás bevonásával valósítsa meg.
* A pályázati források figyelése, igénylése és megszerzése.
* Az önkormányzat áttekinti a meglévő vagyontárgyait, azok hasznosításának módját és lehetőségeit, a fenntartási, üzemeltetési költségek nagyságát.

**4.1. Folyamatban lévő beruházások, fejlesztések:**

Az Önkormányzatnál a jelenleg az alábbi beruházások, fejlesztések folynak:

* Óvoda külső hőszigetelés
* *Sportcsarnok építése- MLSZ közreműködésével*
* *Völgyrét csatornázása az ÉDV Zrt közreműködésével.*
* *KEHOP-2.2.2.-15-2016-00081 Konzorciumi a Környezeti és Energiahatékonysági*

*Operatív*

* *Program keretében* *Telki község szennyvízelvezetésének és - tisztításának fejlesztése*

*megnevezésű projekt megvalósítása*

* *Zsámbéki központú regionális szennyvíztisztító megépülése*
* *Magyar Faluprogram –Óvoda fejlesztés*
* *Pajta hangosítása a közművelődési érdekeltségi támogatás bevonásával.*

# 5. Gazdasági program és jövőkép

**5.1.2. A település fejlesztésének alapelvei:**

1. A településfejlesztés legfőbb célkitűzése, hogy az önkormányzati vagyon a képviselő-testület ciklusa alatt tartósan ne csökkenjen. A szükségessé vált fejlesztéseket a képviselő-testületnek fel kell vállalnia melyeknek a finanszírozását zökkenőmentes működés mellett biztosítani kell.

1. Követelmény a településfejlesztés széles nyilvánossága, ezzel kapcsolatosan
   * + a település honlapjának folyamatos fejlesztése, a községi újság szerkesztése,
     + a képviselő-testület működésével kapcsolatos közérdekű adatok nyilvánossága,
     + az intézményeknek, a civil szervezeteknek a településen rendezett programjainak nyilvánossága,
2. A településfejlesztésbe be kell vonni a lakosságot, a vállalkozásokat és az önszerveződő közösségeket.

1. A településfejlesztés során figyelembe kell venni azokat a fejlesztéseket, programokat, melyekhez kapcsolódva gazdasági számítások igazolják azt, hogy a fejlesztés eredményeként az önkormányzat tartósan a korábbi éveknél magasabb bevétellel, illetve alacsonyabb kiadással számolhat.

1. Az elkövetkezendő években megjelenő pályázati források a településfejlesztés egyik fontos eszközei, ennek érdekében
   * fontos a pályázatok folyamatos figyelemmel kísérése,
   * a pályázatokhoz megfelelő önerőt kell biztosítani.

## 5.1.2. Telki Község Önkormányzatának fejlesztési elképzelései, Otthonunk Telki Program

Az önkormányzat legfontosabb feladat az önkormányzati intézményi hálózat fenntartása és annak üzemeltetése. Fejlesztések terén a cél növekedés helyett belső fejlődés. Az általános infrastuktúra-fejlesztés után a lokális-parciális fejlesztések és szolgáltatások bővítése, javítása következik.

Elsődleges fejlesztési cél belterületi utak építése.

A fejlesztések azonban nem veszélyeztethetik a működést és a már meglévő értékek fenntartását.

Ciklus Programban megfogalmazott elvárások, amely prioritásokat, hangsúlyokat és értékeket emel ki:

1. Az elért eredmények, meglévő értékeinek megőrzése, fontolva haladás, egyensúly
2. A megszokott kiegyensúlyozott gazdálkodás, pénzügyi stabilitás, takarékosság
3. A közszolgáltatások biztonságos és jó színvonalú fenntartása
4. Pályázati, önkormányzati és egy források bevonásával burkolt utak építése
5. Az oktatási és nevelési intézmények további fejlesztése
6. Az épülő sportcsarnok befejezése, a sportélet gazdagítása
7. A folyamatban lévő csatornahálózat-építés befejezése
8. Új térségi szennyvíztisztitó létesítésének befejezése
9. 1000 fa környezetvédő program
10. Szolgálati lakás program
11. Szociális ellátórendszer fenntartása
12. Az új közösségi ház programokkal való megtöltése minden korosztály számára
13. Civil szervezetekkel, kisközösségekkel, egyházakkal való együttműködés
14. Kamerarendszer fejlesztése
15. Vállalkozástámogatási program
16. Egészségház további fejlesztése
17. Temetőfejlesztés
18. Ápolni a testvértelepülési kapcsolatokat
19. Együttműködés a térség településeivel

A pályázatok előkészítésére és megvalósítására elkülönített céltartalék tervezése szükséges. A céltartalék fedezetet biztosít a benyújtandó, illetve nyertes pályázatokhoz szükséges önerő forrására.

Főbb pályázati célok:

* Csapadékelvezetés
* Útépítés

Az önkormányzati utak állapotát figyelembe véve, azok teljes körű felújítására, karbantartására, a csapadékvíz elvezetés kiépítésére a feladatfinanszírozás összege nem elegendő, az uniós és hazai pályázati forrásokat folyamatosan kutatni kell.

Működés kapcsolódó fejlesztés:

* Közösségi Ház –Könyvtár működéséhez berendezések, felszerelések, informatikai és egyéb eszközök beszerzése
* Közterületi kamera rendszer bővítése

**4.2. Telki Község Önkormányzat településfejlesztési politikájának célkitűzései**

Az Önkormányzat következő településfejlesztési céljai olyan célok, melyek a település általános fejlesztését segítik elő, valamint a közszolgáltatások biztosításához és fenntartásához kapcsolódnak.

Telki Község Önkormányzat településfejlesztési politikájának legfőbb célkitűzése, hogy az önkormányzati vagyon a Képviselő-testület ciklusa alatt tartósan ne csökkenjen. Csak olyan fejlesztéseket vállaljon, melyekkel a megvalósuló eszközöket, programokat a működtetés során is zökkenőmentesen finanszírozni tudja.

Az Önkormányzat Képviselő-testülete fontosnak tartja, hogy a településfejlesztés során azok az igények kerüljenek előtérbe, melyek olyan probléma megoldására, igény kielégítésére irányulnak, melyek alapvető településüzemeltetési és közszolgáltatási feladatokhoz kapcsolódnak, vagy melyek több településfejlesztési, üzemeltetési cél megvalósítását is segítik és a település fejlesztése szempontjából felállított rangsorban előbbre vannak.

A településfejlesztés átgondoltságát segíti a jelen gazdasági program, valamint az éves költségvetési tervek, melyek sorrendbe állítják a célokat, illetve részcélokat valósítanak meg a ciklus évei alatt. A településfejlesztés során – az alapvető településüzemeltetési és közszolgáltatási célú fejlesztések kivételével – figyelembe kell venni a következőket:

* + - azokat a fejlesztéseket, programokat kell előtérbe helyezni, melyekhez kapcsolódva gazdasági számítások igazolják azt, hogy a fejlesztés eredményeként az Önkormányzat tartósan fenn tud tartani
    - melyek munkahelyet teremtenek,
    - háttérbe kell helyezni azokat a fejlesztéseket:
      * melyek a lakosság, vagy a vállalkozók nagyon szűk körét érintik, és mely fejlesztésekkel megvalósuló beruházás aránytalan nagy működtetési kiadásokkal jár,
      * melyek során létrejött beruházás üzemeltetése aránytalanul nagy terhet ró az Önkormányzatra, és adott közszolgáltatás más módon, kedvezőbb anyagi feltételekkel biztosítható.

**4.3.**  **A településfejlesztési politika lehetséges eszközei**

## a) A településrendezési terv

Az Önkormányzat területrendezési terve a településfejlesztés egyik alapdokumentuma, amely kijelöli a településen belül az egyes településrészek funkcióját, jellegét.

## b) Pályázatok

A Képviselő-testületnek kiemelt figyelmet kell fordítani a folyamatosan megnyíló pályázati forrásokat. A településfejlesztés egyik fontos eszköze továbbra is a pályázati tevékenység.

**A sikeres pályázatok érdekében:**

* a pályázatok benyújthatósága érdekében a kiemelt fontosságú fejlesztésekre előre terveket kell készíteni – mivel a tervezés, valamint az engedélyeztetés időigényessége miatt az adott pályázatban megadott határidő gyakran nem elegendő,

## 4.4. Az adópolitika célkitűzései

Az önkormányzat fontosnak tartja a helyi adópolitikai célkitűzések megfogalmazását, mivel az jelentősen befolyásolja a településen keletkező saját bevételeket, illetve hatással van a településen élő magánszemélyek és vállalkozások anyagi terheire. A helyi adók esetében az önkormányzat képviselő-testülete az adóztatást úgy kívánja fenntartani, hogy az állandósága mellett az önkormányzat biztos bevételi forrását jelentse, megjelenítve a stabilitást ugyanakkor igazságos is legyen az adózói kört illetően.

A helyi adóztatás során az Önkormányzat Képviselő-testülete:

1. Minden évben, a költségvetési koncepcióhoz kapcsolódva megvizsgálja a helyi adóztatás által nyújtott bevételszerzési lehetőségeket,
   * adó fajtánként meghatározza az érintett adózói kör nagyságát, a rendszerbe beépítendő, a gazdasági program célkitűzéseit elősegítő – kedvezmények és mentességek rendszerét, a várható bevételeket, és az adóztatás miatt jelentkező negatív hatásokat,
   * csak olyan adórendeleteket fogad el, amely a lakosság számára még elviselhető anyagi terhet jelent,
   * nem hat a vállalkozók működésének, fejlesztési elképzeléseinek gátjaként.
2. Az adóbevételek növelése érdekében a Képviselő-testület fokozott figyelmet fordít arra, hogy:
   * az adózók fizetési morálja javuljon, ennek érdekében rendszeresen tájékozódik az adókintlévőségek nagyságáról, a beszedésre tett intézkedésekről, illetve a szükséges adó végrehajtási szankciók alkalmazásáról, valamint az intézkedések alapján elért eredményekről,
   * az adóalanyok teljes köre adóztatásra kerüljön, ennek érdekében figyeli az adóalanyi kör adóbejelentkezési kötelezettségének teljesítését, a lehetséges adóalanyok és a vonatkozó nyilvántartások egyeztetésének eredményét,
   * az adózók tájékoztatást kapjanak az adóbevételek felhasználásról, mivel az adóforintok ismert felhasználási célja, illetve elért eredményei segítik az önkéntes befizetést
   * az önkormányzati adóhatóság éljen adóeljárási törvény alapján biztosított adóellenőrzési jogával és az adóellenőrzések eredményéről a képviselő-testület legalább évente két alkalommal tájékoztatást kapjon.
   * intézkedéseket kell tenni annak érdekében az elmaradt adóhátralékok mielőbbi beszedését,
   * figyelemmel kell kísérni a nem helyi vállalkozók településünkön végzett bejelentési kötelezettség utáni ideiglenes iparűzési adó beszedését,

## 4.5. Az egyes közszolgáltatások biztosítására, színvonalának javítására

## vonatkozó megoldások

Telki Község Önkormányzat Képviselő-testülete a gazdasági elképzelései között fontosnak tartja az egyes közszolgáltatások biztosítására, színvonalának javítására vonatkozó intézkedéseket.

Az Önkormányzat feladata a község üzemeltetése, működtetése (közvilágítás, közutak, járdák és belvízelvezető árkok, ivóvíz ellátás, parkgondozás, temető fenntartás, stb.), intézményeinek önálló fenntartása és működtetése (hivatal, óvoda, egészségház, közösségi ház.).

Az Önkormányzat Képviselő-testülete az önkormányzati és egyéb közigazgatási feladatait a Telki Polgármesteri Hivatala útján látja el.

A hivatal színvonalas munkájának biztosítása érdekében szükséges

* a szolgáltató és ügyfélbarát közigazgatás megteremtése,
* az elektronikus ügyintézés lehetőségének biztosítása,
* a közigazgatás tárgyi és személyi feltételeinek biztosítása,
* az információs szolgáltatás működtetésének kiterjesztése,

A Képviselő-testület – az Önkormányzati törvényben meghatározott sorrendet követve - a következő közszolgáltatásokra vonatkozóan rendelkezik:

* vízrendezés és csapadékvíz elvezetés,
* csatornázás,
* köztemető fenntartás,
* helyi közutak és közterületek fenntartása,
* köztisztaság és településtisztaság fenntartása,
* helyi tűzvédelem,
* közbiztonság helyi feladatainak ellátása,
* gondoskodás a bölcsödéről, az óvodáról, az alapfokú nevelésről, oktatásról,
* gondoskodás az egészségügyi ellátásról,
* gondoskodás a szociális ellátásról,
* gondoskodás gyermek és ifjúsági feladatokról,
* közösségi tér biztosítása,
* közművelődési tudományos művészeti tevékenység, sport támogatása,
* a nemzeti és etnikai kisebbségek jogai érvényesítésének biztosítása,
* egészséges életmód közösségi feltételeinek elősegítése.

## a) A vízrendezés és csapadékvíz elvezetés

Az Önkormányzat biztosítja az egészséges ivóvízellátás szolgáltatást. Az ivóvízzel történő ellátás az Északdunántúli Vízmű Zrt szolgáltatón keresztül történik.

A csapadékvíz elvezetését biztosító rendszer karbantartását folyamatosan el kell végezni, a veszélyeztetett helyek felmérése után az elvezetés megoldására koncepciót kell készíteni. A csapadékvíz elvezetés kérdését települési szinten kezelni kell.

A belvízelvezetés rendszerének kialakítását pályázati támogatás esetén biztosítani kell.

**b) Csatornázás**

A meglévő csatornahálózat üzemeltetője szintén az Északdunántúli Vízmű Zrt. A megnövekedő újonnan létesítendő szennyvízcsatorna hálózat bővítése magával vonja a szennyvízkezelés biztonságos megvalósítását, mely a jelenleg folyamatban lévő Zsámbéki központú regionális szennyvíztisztitó megépülésével biztosítható.

## c) A köztemetők fenntartása

Az Önkormányzat kötelező feladatként köteles ellátni a köztemetők fenntartással kapcsolatos feladatait. Köztemető üzemeltetését szerződés keretében a Gyertyaláng Kft. végzi.

A köztemető fenntartás, mint közszolgáltatás biztosítása, és színvonalának emelése érdekében az alábbi feladatok vannak:

* Gondoskodni kell a köztemető üzemeltetéséről.
* Biztosítani kell azt, hogy a köztemető megfeleljenek a jogszabályokban meghatározott követelményeknek.
* A temetőben lévő ravatalozó épületének fejlesztése fontos feladat, melyhez pályázati forrásokat kell feltérképezni.
* Az urnafal bővítését kell megvalósítani

## d) Helyi utak, közutak

A Képviselő-testület a helyi közutak fenntartásával kapcsolatban a közúthálózat olyan kialakítására törekszik, melyek megfelelnek a település igényeinek.

A Képviselő-testület kívánatosnak tartja a közterületek megfelelő színvonalon történő fenntartását, ennek érdekében a következő feladatokat határozza meg:

* Fokozott figyelmet kell fordítani a közterületek gondozására, tisztán tartására.
* Gondoskodni kell a közterületek fásításáról, az elöregedett, veszélyes fák kivágásáról és pótlásáról.
* Az 1000 fa környezetvédelmi program keretében javítani kell településünk zöldterületi mutatóit. A program lényege, hogy öt év alatt támogatott módon magántelkeken és közterületen az önkormányzat által ültessünk el 1000 fát. A program másik közvetett célja, hogy ráírányítsa a figyelmet a környezetvédelem fontosságára, és megmutassa, hogy lehet az elveket itt helyben tettekre váltani.

A közterület fenntartási feladatokat az önkormányzat látja el.

Az Önkormányzat Képviselő-testülete a játszóterekkel kapcsolatban az alábbi feladatokat határozza meg:

* folyamatosan gondozni, ápolni kell a játszótéri eszközöket, valamint zöldfelületeket,
* évente balesetvédelmi megelőző karbantartást kell végezni.

A közutak, közterületek fenntartásukkal kapcsolatban szemléletváltást kell elérni, a közutak és közterületek tisztaságának, rendezettségének fenntartása nem csak az önkormányzat, hanem a lakosság feladata is. A lakosság vonatkozásában ez azt jelenti, hogy szigorítani kell és be kell tartatni a telkek előtti közterületekre vonatkozó lakossági kötelezettségeket, úgymint a járda téli takarítását, nyári gyommentesítését, a csapadékvíz elvezető rendszerek takarítását, karbantartását, a közterület tisztántartását (útburkolatig).

## e) A köztisztaság és településtisztaság fenntartása

A települési közszolgáltatást közszolgáltatási szerződés keretében jelenleg a Zöldbicske Kft. végzi, a lakók egyedileg kötnek szerződést a szolgáltatóval

A köztisztaság és településtisztaság fenntartási közszolgáltatás biztosítása érdekében az Önkormányzat:

* gondoskodik a kommunális hulladék elszállításáról és ártalmatlanításáról;
* elősegíti a szelektív hulladékgyűjtés elterjedését,
* biztosítja a házhozmenő lomtalanítást,
* rendszeresen gondoskodik a közterületi hulladékgyűjtők ürítéséről,
* biztosítja azt, hogy a közterületekre hulladékgyűjtő edények megfelelő számban legyenek kihelyezve, illetve rendszeres időközönként ürítésre kerüljenek,
* gondoskodik az önkormányzati közutak téli síkosság-mentesítéséről és a hó eltakarításról.
* A közterületek tisztán tartásáról, a zöldfelületek gondozásáról az önkormányzat gondoskodik.

A település tisztaságának fenntartása a lakosság bevonása nélkül nem érhető el, ezért a civil szervezetek szervezésében és hatékony közreműködésével megrendezésre kerülő szemétgyűjtő akciók támogatása szükséges.

A képviselő-testület gondot fordít a közterületek megfelelő színvonalon tartására, ennek érdekében:

* + fokozott figyelmet kell fordítani a közterületek gondozására, tisztántartására,
  + fásítási programok,
  + település-szépítési programok szervezése,
  + gondoskodni kell az elöregedett fák kivágásáról és pótlásáról,

*Kiemelt célok:*

* „megelőzés” elvének tudatosítása, alkalmazása, a keletkezett hulladék mennyiségének csökkentése (hulladékhasznosítás),
* zöldhulladék kezelése és hasznosítása,
* lakosság tájékoztatása, tudatformálása, környezeti nevelésének fokozása (akciók, programok, szórólapok, óvodai-iskolai nevelés),
* illegális hulladéklerakók felszámolása, kialakulásuk megelőzése,
* szelektív hulladékgyűjtés működtetése,

## f) A helyi tűzvédelem

Az Önkormányzati hivatal, illetve az önkormányzati intézmények vonatkozásában:

* figyelemmel kíséri a tűzvédelmi szabályzattal való rendelkezést,
* tájékoztatást kér a szabályozások évenkénti felülvizsgálatának, a tűzvédelmi oktatás megtartásának és a kapcsolódó nyilvántartások vezetésének megtörténtéről,
* rendszeresen ellenőrzi a települési tűzriadó alkalmával alkalmazandó sziréna működőképességét.

## g) A közbiztonsághelyi feladatainak ellátása

Az Önkormányzat a helyi közbiztonsági feladatok ellátása, illetve színvonalának javítása érdekében:

* támogatja a közbiztonság növelését segítő programok, tájékoztatók szervezését,
* támogatja polgárőrség működtetését
* javaslatokat, észrevételeket tesz a rendőrség helyi munkájának hatékonyabbá tételére,
* felhívja a rendőrség figyelmét a tudomására jutott, közbiztonságot veszélyeztető körülményekre.

A közbiztonság fenntartásához a közterületi kamerarendszer folyamatos bővítésre van szükség. A technika fejlődésével egyre határozottabb az igény a közterületi kamerahálózat bővítésére a közbiztonság erősítésének céljából. A következő években a meglévő kamerarendszert szeretnénk bővíteni, új kamerákat felszerelni. Az a fejlesztés határozottan segíteni fogja a rendőrség és a közterület-felügyelő munkáját és egyben jelentős visszatartó erőt is fog kifejteni.

## h) Közreműködés a foglalkoztatás megoldásában

Telki a térségben a legalacsonyabb iparűzési adóbevétellel rendelkezik. Ez részben abból a ténybők fakad, hogy az önkormányzat a kezdetektől elzárkózott a szennyező ipart és forgalomgeneráló logisztikai ágazatoktól.

A gazdasági program részeként megfogalmazott vállalkozástámogatási program keretében olyan konstrukció összeállítására van szükség, amely több kis eszköz összességével teszi vonzóvá Telkit a vállalkozások számára.

## i) Gondoskodás az egészségügyi ellátásról

Az Önkormányzat kötelező feladata az egészségügyi alapellátás biztosítása. A Képviselő-testület a gazdasági program időtartama alatt az egészségügyi szolgáltatást a következő módon kívánja biztosítani.

Fenntartja:

* a háziorvosi ellátást,
* a gyermekorvosi ellátást,
* a védőnői ellátást
* a fogászati ellátást

Törekedni kell az egészségügyi ellátó rendszer bővítésére. Új szakorvosi ellátások helyben történő ellátástára kell programokat kidolgozni. Lehetőséget kell teremteni az Egészségház épületében szakellátások megvalósítására.

## j) Gondoskodás a szociális ellátásról

Az Önkormányzat Képviselő-testülete fontosnak tartja a szociális alapellátások biztosítását, olyan szociális háló megteremtését, mely biztonságot nyújt a település lakosságának.

A Képviselő-testület évente legalább egy alkalommal – illetve központi

jogszabályváltozások miatt szükség szerint – felülvizsgálja a helyi szociális ellátások rendszerét meghatározó rendeletét.

Az Önkormányzat a következő alap és szociális szolgáltatásokat biztosítja a Budakörnyéki Önkormányzati Társulás keretében a Budakeszi HÍD Családsegítő Központ által.

* családsegítő szolgálat,
* házi segítségnyújtás,
* gyermekjóléti szolgálat
* szociális étkeztetés

A szociális ellátórendszernek fel kell készülni arra, hogy az adott időszakban jelentkező problémákra választ tudjon adni.

Az önkormányzat pénzbeli és természetbeni támogatási rendszerét folyamatosan figyelemmel kell kísérni, hogy a támogatás a megfelelő személyekhez kerüljön.

Ennek érdekében:

* a képviselő-testület folyamatosan vizsgálja a helyi szociális ellátások rendszerét meghatározó rendeletét, a törvényi változások tükrében,
* továbbiakban is nagy hangsúlyt fektet a szociális információs szolgáltatás segítéséhez,
* együttműködik a Gyermekjóléti és Családsegítő Szolgálat munkatársaival, köznevelési intézmények és a rendőrség ifjúságvédelmi felelőseivel,
* meglévő szociális rendszerét kibővíti (szociális étkeztetés, jelzőrendszeres házi segítségnyújtás ellátásokra)
* az ellátásra szorulók biztonságát megteremi,
* biztosítja, hogy a szociális szolgáltatások közelebb kerüljenek az ellátottakhoz,
* a szociális ellátási igényeket folyamatosan figyelemmel kíséri

## k) Gyermek és ifjúsági feladatokról való gondoskodás

Az önkormányzat képviselő-testülete kiemelten kezeli a gyermek- és ifjúságvédelmi feladatokat.

Az Önkormányzat:

* a gyermekjóléti feladatokat a családgondozó bevonásával látja el,
* támogatja az ifjúság szabadidejének kulturált, hasznos eltöltését, illetve olyan programot, rendezvényt szervez, amely az ifjúság nevelését, művelését szolgálja,
* Az Önkormányzat által nyújtott gyermekvédelmi szolgáltatások bővítése érdekében vizsgálni kell új kezdeményezések támogatását ( pl. Ifjúsági klub ).

## l) Közösségi tér, a közművelődési tudományos és művészeti tevékenység, és a sport támogatása

Az Önkormányzat a közművelődés és kultúra tevékenységekkel kapcsolatban, az önkormányzati rendeletben, illetve a jogszabályokban előírt szolgáltatások biztosítása és a szolgáltatások színvonala emelése érdekében a következő feladatok ellátásának szükségességét fogalmazza meg:

* A közművelődéssel kapcsolatos feladatok:

* + pályázati lehetőségek kihasználása,
  + bemutatkozási lehetőségek biztosítása (kiadványok, honlap stb.),
  + civil szervezetek bevonása,
  + a könyvtár működtetésének fejlesztése a lakossági igények széleskörű kiszolgálása érdekében,
  + ismeretterjesztő előadássorozatok rendszeres tartása,
  + hagyományok őrzése, felújítása, kulturális és ismeretterjesztő programok szervezése.

* A könyvtár működtetése során:

* + intézkedéseket kell tenni a könyvállomány gyarapítása érdekében.
  + ismertté kell tenni a könyvtári szolgáltatások körét, fejleszteni kell a könyvtár eszköz ellátottságát, az elektronikus információhordozók használatát,
  + a könyvtári nyitva tartást az igényekhez kell igazítani.

* A közösségiház működésével kapcsolatban:

* + a kulturális, közművelődési feladatokat is ellátó szervezetek számára biztosítva legyen a működésükhöz szükséges közösségi hely,
  + pezsgő kulturális élet kiépítése

Igy gondoskodni lehetne arról is, hogy a kulturális, közművelődési feladatokat is ellátó civilszervezetek (nyugdíjas klub, egyesületek tevékenységéhez a megfelelő helyszín biztosítva legyen

Képviselő-testület fontosnak tartja a sporttevékenységekkel kapcsolatos közszolgáltatások további biztosítását is. A község lakossága igényt tart sportolási lehetőségek biztosítására. E feladat ellátását szolgálja a hamarosan megvalósuló önkormányzat tulajdonú lévő sportcsarnok.

A képviselő-testület – a lakossági igények szem előtt tartásával – fontosnak tartja a sporttevékenységgel kapcsolatban:

* + a sportegyesületek támogatását,
  + gondoskodni a település sportéletének helyet adó épületek és sportpálya folyamatos rendelkezésre állásáról, rendben tartásáról.
  + A sportcsarnokban olyan infrastruktúra biztosításáról, amely alkalmas helyszínné teszi akár helyi, akár térségi sport, illetve egyéb helyi rendezvény lebonyolítására.

## o) Egészséges életmód közösségi feltételeinek elősegítése

A Képviselő-testület az egészséges életmód közösségi feltételeinek elősegítése érdekében a következő közszolgáltatásokat biztosítja, illetve az alábbi intézkedéseket teszi a szolgáltatás színvonalának emelése érdekében:

* arra törekszik, hogy a képviselő-testület, a hivatal, az egészségügyi ellátást végző személyek folyamatosan együttműködjenek egymással az egészséges életmód feltételeinek javítása érdekében,
* támogatja azokat a kezdeményezéseket, melyek az egészséges életmóddal, az egészségmegőrzéssel, az időskorúak problémájával kapcsolatos felvilágosító, tájékoztató, segítő tevékenységre irányulnak,
* továbbra is következetesen figyelemmel kíséri, hogy a középületekben, közművelődési intézményekben dohányzásra ne kerüljön sor.

**p) Köznevelés:**

A bölcsődei ellátást az önkormányzat feladatellátási szerződés keretépben egy helyi magánintézmény keretében oldja meg. Az önkormányzat részére biztosított 10 fő önkormányzati férőhely elegendő kapacitást biztosít a felmerülő igényeknek.

A község önkormányzati kötelezettségének eleget téve, 7 csoporttal működő óvodát működtet és fejleszt, ezen felül szerződéses formában bölcsődei csoportot működtet az óvodában. Az óvodai nevelés magasabb színvonalra emelése érdekében fejleszteni kell a tengelice utcai óvodai ellátást egy tornaszoba építésével,

Az önkormányzat továbbra is kiemelt figyelmet fordít az oktatási intézmények bővítésére, állagmegóvására, korszerűsítésére, az oktatás eszközeinek pótlására, a működtetés kötelezettségeinek teljesítésére.

Telki község Önkormányzata a Nemzeti Sportközpontok mint beruházó támogatásával a Nemzeti Köznevelési Infrastruktúra Fejlesztési Program keretében két ütemben megvalósította a Telki Iskola fejlesztését (I. ütem -két tanteremmel és hozzá kapcsolódó kiszolgáló helyiségek bővítése) és (II. ütem egy multifunkcionális helyiség, közösségi tér). A II. ütem fejlesztése még folyamatban van, de előreláthatólag a 2020/2021 tanévben már az új helyiség is használatba kerülhet.

**A jelen ciklusban tervezett főbb beruházások:**

|  |  |
| --- | --- |
| 2020-2024  2020-2024. | Belterületi úthálózat felújítása, karbantartása  Községi térfigyelő kamerarendszer bővítése |
| 2020-2024 | Ravatolzó felújítása |
| 2020-2022 | Szolgálai lakás építése |
| 2020-2021 | Települési játszóterek felújítása |
| 2020-2021 | Boszorkányvölgy gyalogút megvalósítása |
| 2023-2024. | Tengelice u. Óvoda előtető, árnyékoló |
| 2020-2024. | Önkormányzati intézmények korszerűsítése |
| 2020-2024 | Járdaépítési program folytatása |
| 2020-2024. | Közterületek parkosítása, faültetés |
| 2020-2024. | Település bel- és csapadékvíz elvezető rendszer felújítása |
|  |  |

Telki, 2020. április 20.

Deltai Károly

polgármester

**Záradék:**

A képviselő-testület 19/2020.( IV.20.) számú Polgármesteri határozatával elfogadta Telki

Község Önkormányzat 2019-2024. évi Gazdasági Programját.

Telki, 2020. április 20.

Deltai Károly

polgármester